Bahri Omari (Ergiri, Oszmán Birodalom, 1889 – Tirana, 1945. április 14.) albán politikus. Az 1920-as évek első felében Ahmet Zogolli (a későbbi I. Zogu király) ellenzékéhez tartozott. Másfél évtizedes emigrációt követően, 1939-ben tért haza Albániába, és a Nemzeti Front tagjaként, állami feladatokat vállalva kollaborált a második világháborúban az országot megszállt hatalmakkal. 1943–1944-ben a Mitrovica-kormányban a külügyminiszteri feladatokat látta el. Felesége révén a későbbi kommunista pártfőtitkár, Enver Hoxha sógora volt, de ez sem mentette meg attól, hogy az Albán Kommunista Párt 1944. novemberi hatalomátvételekor letartóztassák, halálra ítéljék és kivégezzék.